Nordjysk sportstøjsproducent blev idømt bøde på 500.000 kroner, og virksomheden vil trods uenighed i dommens udfald ikke anke.

Den nordjyske sportstøjsproducent Fusion med hovedsæde i Svenstrup har valgt ikke at anke den dom for brud på konkurrenceloven, som Fusion 7. maj i år blev idømt ved Retten i Aalborg. Fusion blev idømt en bøde på 500.000 kroner, og en ledende medarbejder fik en bøde på 50.000 kroner. Byretten i Aalborg vurderede, at virksomheden havde indgået en aftale med en forhandler med det formål at begrænse konkurrencen, og dermed blev konkurrencelovens forbud mod bindende videresalgspriser overtrådt. Fusions direktion har valgt ikke at anke dommen. - Efter grundige overvejelser har vi, på trods af uenighed i dommens udfald, valgt ikke at anke. Vores fokus og energi er langt bedre brugt på virksomhedens fortsatte positive udvikling, vores kerneværdier omkring ingen overproduktion og at skabe holdbare produkter der er lavet i Europa, fremfor at hænge i en sag omhandlende en tvist med én enkelt tidligere forhandler tilbage i 2017. Vi blev, som forventet, frikendt for den hårde anklage om generel prisstyring over for forhandlere og det har vi valgt at tage med, lyder det i en skriftlig kommentar til TV2 Nord fra pr- og marketingsansvarlig hos Fusion Troels Vest Jensen. Overtrædelsen fandt sted i 2017, da en forhandler henvendte sig til Konkurrence- og Forbrugerstyrelsen med materiale, der viste, at der kunne være tale om en overtrædelse af konkurrenceloven. Sagen er efterfølgende blevet efterforsket af Statsadvokaten for Særlig Økonomisk og International Kriminalitet (SØIK).